Vprašanje – obračun akontacije dohodnine

Pojasnilo DURS, št. 4210-194/2010-2, 14. 1. 2011

Zavezanec navaja, da bo upokojenec opravljal v družbi, kjer je bil zaposlen, funkcijo poslovodenja. Za to bo prejemal plačilo v višini, ki je večja od pokojnine. Meni, da je družba glavni delodajalec v skladu z določbo drugega odstavka 127. člena ZDoh-2, ker pri njej dosega pretežni del dohodka in zato bi od plačila za poslovodenje bilo treba obračunati in plačati akontacijo dohodnine po lestvici ob upoštevanju olajšav. Zavezanca zanima:
1.	Kdo je v navedenem primeru glavni delodajalec?
2.	Po kateri stopnji mora družba obračunati akontacijo dohodnine od plačila za poslovodenje – po lestvici ali 25 %?
3.	Katere olajšave lahko upošteva pri izplačilu za poslovodenje?
V nadaljevanju odgovarjamo. 
1.	Glavni delodajalec je v obravnavanem primeru družba, v kolikor fizična oseba pri njej dosega pretežni del dohodka. 
2.	V kolikor je družba glavni delodajalec, obračuna akontacijo dohodnine od dohodkov, izplačanih za opravljanje poslovodne funkcije, z uporabo stopenj dohodnine in lestvice iz 122. člena Zakona o dohodnini – ZDoh-2 (Uradni list RS, št. 51/10 in 106/10).
3.	Glavni delodajalec lahko pri izračunu akontacije dohodnine od dohodka, izplačanega za poslovodenje, upošteva olajšave na način, kot je določen v 127. členu ZDoh-2.
Po določbi 127. člena ZDoh-2 je glavni delodajalec oseba, pri kateri zavezanec dosega pretežni del svojega dohodka iz delovnega razmerja. 

Navedeno pravilo velja tudi v primeru izplačila dohodka, prejetega za vodenje ali vodenje in nadzor poslovnega subjekta, ki je pravna oseba, na podlagi poslovnega razmerja, saj se v skladu s prvo točko drugega odstavka 37. člena ZDoh-2 tudi ta dohodek šteje za dohodek iz delovnega razmerja.

Akontacijo dohodnine od navedenega dohodka izračuna, odtegne in plača delodajalec – izplačevalec dohodka, ki je plačnik davka, upoštevaje drugi odstavek 127. člen ZDoh-2. Po tej določbi se akontacija dohodnine izračuna z uporabo stopenj dohodnine in lestvic iz 122. člena ZDoh-2, preračunane na 1/12 leta, v primeru, da dohodek izplačuje glavni delodajalec.

ZDoh-2 v tretjem odstavku 127. člena določa, da se pri izračunu akontacije dohodnine od dohodka iz delovnega razmerja, doseženega pri glavnem delodajalcu, upošteva 1/12 zneska olajšave iz prvega odstavka 111. člena (splošna olajšava), prvega in drugega odstavka 112. člena (osebni olajšavi – invalidnost, starostna), petega odstavka 113. člena (posebna osebna olajšava-migrant) in iz 114. člena (posebne olajšave) ZDoh-2.

Glede na to, da bo upokojenec v opisanem primeru opravljal funkcijo poslovodenja, predlagamo proučitev tega primera z vidika obveznosti ponovne pridobitve lastnosti zavarovanca in prenehanja izplačevanja pokojnine v tem času po predpisih s področja obveznega pokojninskega in invalidskega zavarovanja. Za razlago teh predpisov je pristojno Ministrstvo za delo, družino in socialne zadeve oziroma Zavod za pokojninsko in invalidsko zavarovanje.